Slugoi și trădători au existat dintotdeauna, dar numărul acestor specimene a crescut atât de mult încât, din cauza lor, sunt compromise noțiunile de sinceritate, curaj, onestitate…
Ei sunt obișnuiți să pupe mâinile celor ce par mai puternici, fiind pregătiți, oricând, să-i slujească pe aceștia, gudurându-se, trădând principii și uitând tot ceea ce i-a legat, cândva, de alte idealuri.
Am ales, pentru astăzi, câteva epigrame prin intermediul cărora autorii scot în evidență aceste… obiceiuri care - din păcate! - nu sunt taxate după cum ar merita de către societate, lăsându-se, astfel, drum liber imposturii și oportunismului fără scrupule.
PE MORMÂNTUL UNUI SLUGARNIC
(Mircea Ionescu-QUINTUS)
Din liniştea întunecată
Nicicând n-o să te mai deştepţi;
În fine, umbră-ncovoiată,
Trecuşi în lumea celor drepţi!
UNUI POLITICIAN
(Stelică ROMANIUC)
Poporul pentru el contează,
Chiar dacă a făcut şi rele,
Dar niciodată nu-l trădează,
Că-i mai util să îl înşele.
SLUGARNICUL
(Alexandru CLENCIU)
Este omul de ispravă,
Sfânt, din cap până-n călcâie.
Când dă ochi cu cei din slavă,
Şade smirnă şi-i tămâie!
NEÎNCREDERE
(Grigore COTUL)
Cei de sus, precum se vede,
Trag atât de multe sfori
Că poporul nu mai crede
Nici măcar în trădători.
PROVERB GRECESC
(Gabriel TEODORESCU)
Au afirmat doi greci adulţi
Un adevăr şoptit cu rost:
,,Cu cât ai servitori mai mulţi,
Cu-atâta eşti servit mai prost!’’
CONSECVENȚĂ
(George PETRONE)
Chiar dacă mai demult m-am supărat
Că el, deşi prieten, m-a trădat,
Nu pot să nu remarc acum, fireşte,
Cu cât devotament mă duşmăneşte.
AVERTIZARE
(Dumitru GRIGORAȘ)
Ce-o să vă spun nu sunt palavre,
(Atenţie şi pentru stâni),
Că astăzi tot mai multe javre,
Din mers, îşi caută stăpâni.
RUGĂ
(Nichi URSEI)
Fă-mă, Doamne, vifor, boare,
Fă-mă lacrimă de nor,
Fă-mă gâză, târâtoare,
Însă nu şi trădător!
CONSUMATORUL
(Florin ȚĂRAN)
Îl văd, în viaţă, cum jonglează
De parcă e un scamator.
Doar mutra acră îl trădează
Că-i un umil... consumator.
MINCIUNA ȘI MEMORIA
(Emil IANUȘ)
Nu te-ascunde în minciună,
Chit că asta te salvează;
Când memoria nu-i bună
Amândouă te trădează.
UNUI SLUGARNIC
(Constantin MÂNDRUȚĂ)
Să-şi rezolve-o daravelă,
Are îndulcit cuvântul
Şi coloana paralelă...
Cu pământul!
COMPARAȚIE
(Petru Ioan GARDA)
Natura are legi curate
Şi nu-şi trădează veri şi fraţi
Cum fac, adesea, din păcate,
Atâţia inşi... denaturaţi.
Până săptămâna viitoare vă doresc să fiți iubiți, iubind!